ועדת החינוך והתרבות, כנסת 15, פרוטוקול מספר 176, 2000-10-23 10:00

זבולון אורלב: אני מתכבד לפתוח את ישיבת הוועדה בעניין הצעת חוק פרטית של חבר-הכנסת מאיר שטרית – הצעת חוק הרשות השלישית לטלוויזיה.

זבולון אורלב: אני מקדם בברכה את השרה לאיכות הסביבה דליה איציק, שממונה על חוק רשות השידור, את המנכ"ל ואת כל האורחים.

זבולון אורלב: אני מבקש מחבר הכנסת שטרית להציג את הצעת החוק.

מאיר שטרית: המטרה של הצעת החוק הזאת היא מאוד פשוטה.

מאיר שטרית: בידי רשות השידור יש משאב לאומי מאוד יקר, זה ערוץ 33.

מאיר שטרית: זה ערוץ שלם, שיכול לשדר 24 שעות ביממה בשידורי לווין, שמגיע גם אלינו גם למקומות אחרים, והניצול שלו במצב הנוכחי, לאור תקציבו המזערי, הוא מאוד קלוש.

מאיר שטרית: תקציב ערוץ 33 לשנה, פרט להקצבת הכנסת, אם אני לא טועה, עומד על 18 מיליון שקל.

מאיר שטרית: תראו איזו מהומה קמה סביב הערוץ השלישי שעכשיו הולכים למכרז עליו.

מאיר שטרית: נראה לי שהמדינה לא תנצל את הערוץ הזה במלוא הנפח שלו, במלוא ההיקף שלו.

מאיר שטרית: תמיד הבעיה מתחילה מכסף.

מאיר שטרית: רשות השידור ודאי היתה מעוניינת שלערוץ הזה יהיה תקציב כפול ולעשות שני ערוצים של רשות השידור, אבל דבר כזה הרי לא יקרה.

מאיר שטרית: לכן הצעתי היא מאוד פשוטה.

מאיר שטרית: ניקח את הערוץ הזה, שהוא בידי המדינה, נפריט אותו.

מאיר שטרית: איך נפריט אותו?

מאיר שטרית: נתיר לערוץ 33 לעשות פרסומת מלאה, בדיוק כמו הערוץ השני או הערוץ השלישי שיקום.

מאיר שטרית: הם יתחרו, זה לגיטימי, ישדרו שידורים למלוא החזית, כולל שידורי הכנסת.

מאיר שטרית: אני מעריך שאם לערוץ כזה תהיה אפשרות לעשות פרסומות, הוא יוכל לגייס את הכסף הדרוש להפעלתו ואין ספק שהוא יוכל להתחרות בהצלחה בעניין הזה.

מאיר שטרית: יש לו את הכלים, את הידע.

מאיר שטרית: אני חושב שכל הכוכבים בערוץ השני באו מערוץ אחד.

דליה איציק: הם גם חוזרים לשם.

מאיר שטרית: הם חוזרים לשם הרבה פעמים.

מאיר שטרית: אני חושב שזה המהלך הנכון לעשות היום.

מאיר שטרית: יהיה למדינה ערוץ ממלכתי נוסף, שישדר בתפוקה מלאה עם אמצעים הרבה יותר גדולים, כי הפרסומת תאפשר לו לקבל אמצעים הרבה יותר גדולים.

מאיר שטרית: בהצעת החוק שלי יש אופציה להעביר את הערוץ הזה תחת השגחה של הנהלת הערוץ השני.

מאיר שטרית: לאחר שיחה עם השרה לאיכות הסביבה, שהיא גם ממונה על הערוץ הזה, אמרתי שלי אין שום התנגדות שהערוץ ישאר תחת רשות השידור, אם כי יעבוד כמשק סגור.

מאיר שטרית: זאת אומרת, תקציבו לא יהיה מעורבב עם תקציב ערוץ אחד, אלא יהיה ערוץ נוסף של רשות השידור הממלכתי, שיהיה לו תקציב משלו סגור, על בסיס הפרסום שהוא יכניס, לא על בסיס אגרות.

מאיר שטרית: רשות השידור תוכל לחסוך 10 מיליון שקל שהיא נותנת היום לערוץ 33.

מאיר שטרית: הוא יוכל לנהל את תקציבו באופן עצמאי לגמרי בניהול רשות השידור.

מאיר שטרית: אם זה מה שהממשלה רוצה, אני לא הולך בעניין הזה נגד הממשלה.

מאיר שטרית: אם זו האופציה המועדפת על הממשלה, אני מסכים לה.

מאיר שטרית: אין לי התנגדות לכתוב בפירוש בחוק שהערוץ ינוהל על פי מה שהחוק מציע אבל כפוף לרשות השידור.

מאיר שטרית: ראיתי את הנייר של רשות השידור שמתנגדת להצעת החוק.

מאיר שטרית: לצערי אין לי את החוברת, שרשות השידור הגישה לנו בוועדת הכספים על תכנית ההבראה של רשות השידור.

מאיר שטרית: רשות השידור כותבת, לא אני, שאתם ממליצים לעשות בדיוק מה שאני מציע פה בערוץ 33.

מאיר שטרית: להפריט אותו ולאפשר לו לשדר פרסומות.

מאיר שטרית: אני מציע שרשות השידור תוותר על מכתבה זה לאור הערתי זו ותצטרף למציעים כדי שנוכל להריץ את זה לא בעוד מאתיים שנה כשיבוא המשיח, אלא בעגלה ובזמן קריב.

מאיר שטרית: אני שמח לראות שהשרה לאיכות הסביבה, שממונה על הערוץ, תומכת בהצעת החוק.

מאיר שטרית: כך שלה

מאיר שטרית: ערכתי, אם תהיה הסכמה עם הוועדה, נוכל לאשר אותו היום בקריאה ראשונה בתחילת המושב ונוכל לגמור את המלאכה מהר מאוד.

זבולון אורלב: אתה אומר שהיסוד והבסיס להצעת החוק הוא שערוץ 33 לא מנוצל כראוי בגלל מחסור במשאבים.

זבולון אורלב: שאלתי היא, מדוע הפתרון למחסור במשאבים הוא לא על ידי כך שיתנו לו לעשות פרסומות במבנה המשפטי הנוכחי?

מאיר שטרית: אם אתה רוצה שהערוץ יפעל על בסיס מסחרי, שיהיה יעיל ואפקטיבי ושיעבוד על בסיס של הכנסות והוצאות, אתה צריך להפוך אותו לכלי שעובד כמו השוק החופשי, אחרת הוא לא מתחרה בתחרות שווה.

מאיר שטרית: אני נגד הפרטת רשות השידור.

מאיר שטרית: אני רוצה שיהיה ערוץ אחד ממלכתי, שמקבל תקציב מהציבור או מהמדינה או במסגרת אגרות כדי שהוא לא יהיה שותף לתרבות הרייטינג, כדי שהוא יוכל לעשות הפקות.

מאיר שטרית: כידוע לך, רשות השידור צריכה לעבור מהלך הבראה גדול כי יש לה תקציב גדול אבל רובו, לצערי, משועבד, וצריך לעבור הרבה תהליכים כדי להביא למצב שבתקציב שלה הם יוכלו לעשות הרבה יותר, כמו שהיא עשתה פעם.

מאיר שטרית: "עמוד האש" לעולם לא היה יכול לקרות בערוץ פרטי, או "מישל ספרא ובניו" לא יכול היה לקום בשום ערוץ פרטי בהפקה כל כך גדולה, שעלתה הרבה מאוד כסף.

מאיר שטרית: הרעיון הוא לתת אפשרות לערוץ 33 לפעול כמו בשוק הפרטי, להתחרות.

מאיר שטרית: בעתיד, אחרי שהערוץ יהיה קיים ויפעל, אם תחליט הממשלה למכור אותו – תמכור.

מאיר שטרית: אבל זו שטות.

מאיר שטרית: בידה של הממשלה יש משאב.

מאיר שטרית: יש אנשים שיכולים לעשות את העבודה ולא נותנים להם לעשות את העבודה.

מאיר שטרית: אגב, ועדת צוקרמן, שמונתה בזמנו כדי לטפל בכל נושא השידורים והזכיונות, המליצה להפריט את ערוץ 33 ולהעבירו לרשות זכיין או לפיקוח הערוץ השני.

מאיר שטרית: לכן, הצעת החוק שלי בנויה בעצם על בסיס החלטות ועדת צוקרמן.

מאיר שטרית: אבל מאחר והשרה אומרת שהיא תומכת בהצעת החוק אבל היא רוצה שזה ישאר במסגרת רשות השידור, אין לי התנגדות.

זבולון אורלב: תודה.

זבולון אורלב: גברתי השרה, בבקשה.

דליה איציק: אדוני היושב-ראש, אדוני המנכ"ל, יושב-ראש הרשות השנייה, חבריי חברי הכנסת, חבר הכנסת מאיר שטרית מציע ההצעה – בוקר טוב לכם.

דליה איציק: ראשית, אני מבקשת לברך אותך על הבאת הצעת החוק הזאת.

דליה איציק: אני בטוחה, מהיכרותי אותך, שעם הנמרצות שלך זאת לא תהיה הצעה שכתובה על הקיר אלא היא תמומש ומהר.

דליה איציק: השידור הציבורי במדינת ישראל הוא במשבר כי ממשלות ישראל לדורותיהן דיברו גבוהה גבוהה על השידור הציבורי ואף פעם לא עשו משהו של ממש כדי לקדם אותו.

דליה איציק: גם הממשלה שאני שייכת אליה, לא עושה סימנים שהשידור הציבורי מאוד חשוב לה.

דליה איציק: לפיכך, כשבאתי למקום הזה לא הייתי נטולת אשליות.

דליה איציק: אני יודעת שקשה שם.

דליה איציק: אני יודעת שיש שם אבטלה לא סמויה אלא מאוד גלויה.

דליה איציק: אני יודעת שהשידור הציבורי במדינת ישראל זקוק לטלטלה גדולה ואני נחושה להביא את הטלטלה הזאת לשידור הציבורי.

דליה איציק: אני מסתכלת על השידור הציבורי במדינת ישראל מזווית ראייה חינוכית.

דליה איציק: אדוני יושב-ראש הוועדה, אתה ואני באים מאותו רקע.

דליה איציק: אנחנו יודעים כמה השידור הציבורי משפיע השפעה גדולה בחיינו.

דליה איציק: לצערי הרב, אני רוצה להזכיר לכם, כשקם הערוץ השני איזה הבטחות, מה לא אמרו לנו.

דליה איציק: אמרו לנו שהוא יביא אתו תכניות מקוריות.

דליה איציק: אמרו לנו שהוא ישביח את הערוץ הראשון.

דליה איציק: הוא לא השביח את הערוץ הראשון כי הערוץ הראשון היה צריך להתמודד בתנאים בלתי אפשריים, כשאימת הרייטינג מוטלת עליו.

דליה איציק: הרייטינג זה האלוהים והשאלות שנשאלות הן האם רייטינג ואיכות דרים בכפיפה אחת, לפי דעתי הם דרים בכפיפה אחת.

דליה איציק: האם שידור ציבורי במדינת ישראל הוא משהו שמותר לומר כמו בחינוך, כמו בבריאות, נפריט אותו.

דליה איציק: אני חושבת שלא.

דליה איציק: יש נושאים שאי-אפשר להפריט ולא הכל הוא כסף.

דליה איציק: אני יכולה לספר לך, אדוני היושב-ראש, שראש הממשלה, שאתו דיברתי גם השבוע, גם בזמן הקשה הזה, מאוד תומך בהבראת רשות השידור.

דליה איציק: אני עוד לא רואה את משרד האוצר, ובראשו את שר האוצר, עושים משהו של ממש.

דליה איציק: להיפך, אני רואה שמשרד האוצר מעכב את הרפורמה.

דליה איציק: אני משוכנעת שחבריי חברי הכנסת יעמדו לצדי בעניין הזה.

דליה איציק: אין פה לא ימין ולא שמאל, להיפך.

דליה איציק: אני יכולה להגיד שדווקא גישתו של הימין בעניין זה היא הרבה יותר מבינה.

דליה איציק: אחרי ההקדמה הזאת אני רוצה לומר משהו לערוץ השלישי.

דליה איציק: תראו איזה חלם.

דליה איציק: הערוץ השלישי במדינת ישראל יכול לשדר 24 שעות.

דליה איציק: הרי רבים על כל שעת שידור במדינת ישראל.

דליה איציק: הוא משדר תשע שעות למרות שהוא יכול לשדר 24 שעות.

דליה איציק: הערוץ השלישי הוא ערוץ, שמי שעוקב אחריו, לצערי הוא קצת ערוץ מחתרת, גם בגלל שבבית שלנו, ברשות השידור, צריך לעשות סדר, כי לפי דעתי לא נותנים לו מספיק ביטוי ולא מספיק דוחפים אותו.

דליה איציק: אבל אלה צרות שלנו, שבוודאי כשיהיו המוסדות החדשים הם יידרשו לעניין הזה.

דליה איציק: צריך לזכור ששר במדינת ישראל איננו קובע תכנים, שר במדינת ישראל איננו ממנה מנהלי מדיה.

דליה איציק: אף אחד מאתנו לא רוצה לחיות במדינה ששר הוא זה שממנה מנהלי מדיה.

דליה איציק: לפיכך, צריך לחכות למוסדות החדשים.

דליה איציק: כולכם מעורים בפסק הדין החדש ששלח הביתה – אגב, בשל דרך ההתייעצות לא בשל האנשים עצמם – את המוסדות.

דליה איציק: אני עסוקה עכשיו בהרכבת המוסד החדש.

דליה איציק: אני מקווה שתוך שבועיים-שלושה יהיו לי השמות.

דליה איציק: אני קשובה מאוד מאוד לפסק הדין ובטוחה שאני צריכה לקיים את תהליך ההתייעצות בונפידה בצורה מאוד ראויה.

דליה איציק: אני אפילו מעיזה להגיד לכם, אני מקווה שלא תקפידו אתי ואני אשמע לכם לא צנועה אם אני אומר שמעולם לא היתה רשימה כל כך מרשימה כמו הרשימה הזאת שתהיה.

דליה איציק: אני גם מודה שזה עזר לי בתוך מפלגתי שלי לסלק מעלי לחצים פוליטיים כאלה ואחרים.

דליה איציק: לפיכך, אני מאמינה שאם יהיו שם אנשים הוגנים והגונים, וזה איננו משנה אם הם יבואו מן הימין או מן השמאל, איש הגון הוא איש הגון, בסוף השידור הציבורי יקבל חיזוק של ממש.

דליה איציק: לפיכך, אני לא יכולה, גם אסור לי, להיכנס למה הערוץ הזה צריך לעשות.

דליה איציק: את זה יעשו המוסדות.

דליה איציק: אבל אני משוכנעת שהערוץ הזה איננו יכול להיות במקום אחר, כי השידור הציבורי חסר שעות.

דליה איציק: תראו איזה מריבות יש בין הטלוויזיה החינוכית לבין הערוץ הראשון.

דליה איציק: לכן הוא נכס יקר וחשוב מאין כמוהו לבית הזה שנקרא בית השידור הציבורי במדינת ישראל.

דליה איציק: לא תפקידי לתת מחמאות, אבל בכל זאת אני רוצה לומר, שיוצא לי מדי פעם לראות כמה תכניות שם.

דליה איציק: אני חושבת שנעשית שם עבודה נהדרת בתנאים בלתי אפשריים.

דליה איציק: הרי אני לא מחמיצה אף הזדמנות לומר דברים רעים על האוצר ואני גם אנצל את ההזדמנות הזאת.

דליה איציק: האוצר הבטיח 5 מיליון שקל כבר הרבה מאוד זמן והוא איננו עומד בהבטחתו.

דליה איציק: אפשר לומר שהוא גם מצפצף על חברי הכנסת, על חלק מן השרים הוא גם כן מצפצף.

דליה איציק: צריך פעם אחת לעשות שם סדר.

דליה איציק: עכשיו אני מבינה מה שתמיד אומרים לי, שפקידים שולטים בשרים.

דליה איציק: אני רואה את זה כמעט כל שעה.

דליה איציק: אבל זו בעיה של השרים, כי מי שקובע מדיניות אלה השרים.

דליה איציק: שרים צריכים להתייעץ, צריכים להקשיב לפקידים אבל בסוף מי שמחליט אלה השרים.

דליה איציק: כך זה צריך להיות.

דליה איציק: זה לא נעשה לגמרי כך עכשיו וזו מחלה שפעם הימין והשמאל צריכים להתלבש עליה ולטפל בה בצורה אחרת.

דליה איציק: לפי דעתי, הערוץ הזה עושה נסים בתנאים שהוא מתפקד היום.

דליה איציק: לפיכך אני רוצה להציע ולבקש ממך, אדוני היושב-ראש, לקבל את הצעת החוק של חבר-הכנסת מאיר שטרית האומרת שהערוץ הזה כפוף לשידור הציבורי במדינת ישראל, תחת הנהלתו, ותחת מוסדות רשות השידור, שאלה הוועד המנהל והמליאה.

דליה איציק: אני גם יכולה להגיד לך שהוועד המנהל תומך בכך.

דליה איציק: גיל סמסונוב איננו פה מטעמים של אתיקה.

דליה איציק: הוא איננו רוצה לעסוק בנושא הזה כי יש לו משרד פרסום.

דליה איציק: אבל נמצא פה אלון אלרואי שמייצג את הוועד המנהל והוא תומך בעניין.

דליה איציק: המנכ"ל תומך, אני תומכת.

דליה איציק: אני חושבת שצריך להריץ את הצעת החוק הזאת.

דליה איציק: אני מבקשת שהניסוח המלא שלה ייעשה בתיאום אתנו.

דליה איציק: אני גם מבקשת ממך, שתיתן דעתך, בסיכום הדברים הללו, לכך שהאוצר צריך מיד, וגם רשות השידור, להקצות יותר כסף לערוץ הזה, אני אומרת את זה בצורה מפורשת על השולחן, כדי לאפשר לאנשים הללו לחיות שם.

דליה איציק: לפיכך, אני מבקשת מאוד את עזרתך ואת הדחיפה שלך לבקש מן האוצר שיעמוד בהבטחתו להעביר לאלתר 5 מליון שקל.

דליה איציק: אנחנו בבית שלנו ניתן את חלקנו.

זבולון אורלב: תודה.

זבולון אורלב: חבר-הכנסת רובי ריבלין.

ראובן ריבלין: אני מוכרח לומר שיש כאן איזושהי דילמה.

ראובן ריבלין: אני אתמוך בחוק אבל יש כאן איזושהי דילמה.

ראובן ריבלין: הדילמה היא האם אנחנו מתייחסים לערוץ 33 התייחסות ערוצית – אנחנו עושים חוק ערוץ 33 - או שמא אנחנו מאפשרים זאת לרשות השידור, שמקבלת את תקציבה מהאגרה, שיש רבים הקמים על האגרה על מנת לחסלה ולחסל את כל השידור הציבורי, ורבים מהם הם דווקא מהאנשים שנמצאים על הצד הימני של המפה הפוליטית.

ראובן ריבלין: אנחנו צריכים לבחון את כל הדברים ולומר אותם בקול רם וברור.

ראובן ריבלין: אני מוכן להצעת החוק אם היא בפירוש הצעת חוק שמתייחסת נקודתית לנושא מסויים, שכן צריך לזכור שהרשות הציבורית פועלת על פי התקציב שמוקצב לה כתוצאה מגביית האגרה.

ראובן ריבלין: אנחנו רוצים לפתוח את הערוץ הזה, על מנת שהוא ישמור על אופיו, גם לקבלת תקציבים נוספים על ידי הפרטתו, וזה דבר שיוצר איזשהו שעטנז שאנחנו צריכים להיזהר ממנו.

ראובן ריבלין: לכן אני רוצה לומר שאני תומך בחוק זה ובלבד שמדובר בהפרטה ובמשק סגור.

ראובן ריבלין: פירושו של דבר, שכל תקציב שיתקבל ייועד לאותן תכניות שיהיו בערוץ 33.

ראובן ריבלין: יכול לומר מנכ"ל רשות השידור: אם אתם באים ומפקיעים ממני את היכולת באמצעות ערוץ זה לשפר את התכניות כולן, מה לי ולערוץ זה?

ראובן ריבלין: אם אתם רוצים להפריט אותו וליטול ממני כל אפשרות להזין את המערכת כולה כתוצאה מהפרטתו, למה לי להיות האיש שיהיה אחראי?

ראובן ריבלין: אני אחראי רק על אותם דברים תוכניים ולא אוכל לזכות מאותם דברים שיכולים לתת יתרונות?

ראובן ריבלין: לכן יכול להיווצר מצב שבו יבוא ויאמר מישהו שהדבר לא מתקבל על דעתו גם מבחינת הגבייה.

ראובן ריבלין: הרי מי יגבה את זה?

ראובן ריבלין: רשות השידור שהיא אחראית, היא מחוייבת לגבות.

ראובן ריבלין: האם אנחנו יכולים לבוא וליצור מצב של מערכת סגורה ומשק סגור, שכל דבר שיתקבל כתוצאה מפתיחתו של ערוץ 33 לפרסומות ולקבלת תגמולים נוספים, ישאר באותה מסגרת?

ראובן ריבלין: אני מוכרח לומר שאני מוכן שהכספים שיתקבלו בערוץ 33, שהוא בהחלט יכול להתפתח כתוצאה מכך שהוא ייפתח לתחרות ציבורית וגם לתחרות על הפרסום, יישארו לשיקול דעתו של מנכ"ל רשות השידור כל עוד אורי פורת הוא מנכ"ל רשות השידור, ואת זה אני אומר באופן אישי.

ראובן ריבלין: בעקרון, לא יעלה על הדעת שהדבר הזה יפתח איזושהי אפשרות לרשות השידור, שהיא רשות ממלכתית, להפריט את עצמה, כי התוצאה תהיה שלא תהיה רשות ממלכתית יותר.

ראובן ריבלין: אני בטוח שגם השרה ערה לעניין זה.

ראובן ריבלין: אני מבין שיש רצון סביר לבוא ולומר: מדוע הרשות הציבורית, שיכולה להיות מעולה מבחינת הכוחות הפועלים בה, לא תבוא ותתחרה?

ראובן ריבלין: הרי אם זו תחרות, אז תחרות חופשית.

ראובן ריבלין: התוצאה תהיה שלא תהיה לנו רשות ציבורית.

ראובן ריבלין: כל ההסתייגות שלי מהאפשרות שבה ההפרטה תהיה לגבי רשות השידור כולה היא הסתייגות עומדת וקיימת, אלא אם כן אורי פורת הוא מנכ"ל רשות השידור.

זבולון אורלב: תודה.

זבולון אורלב: חבר-הכנסת מיכאל נודלמן, בבקשה.

מיכאל נודלמן: אני תומך בחוק והגעתי כדי לתמוך בו.

מיכאל נודלמן: אני חושב כמו השרה, שלא צריכה להיות רשות נפרדת.

מיכאל נודלמן: זה כסף ציבורי, זו רשות ציבורית ואני מקבל את ההצעה של השרה דליה איציק.

מיכאל נודלמן: אבל יש פה כמה בעיות.

מיכאל נודלמן: הפרטה ומשק סגור בתוך רשות השידור, אני לא מבין איך זה יעבוד.

מיכאל נודלמן: צריך נסיון, אם זה הולך זה יהיה טוב, אם זה לא הולך, אפשר להפריט.

זבולון אורלב: לאור ההצעה החדשה הרעיון כרגע הוא שצוות משותף ינסה לנסח ניסוח שאמור לתת תשובות גם לכל השאלות.

זבולון אורלב: אני מציע לכל הדוברים לצאת מנקודת הנחה שהצעת החוק שהוועדה מעוניינת להעביר לקריאה ראשונה תהיה מבוססת על ההידברות שהיתה כאן קודם, שאני שותף לה, שאני מאוד תומך בה, מבחינתי זה ממש תנאי בל יעבור, שערוץ 33 נשאר במסגרת רשות השידור.

זבולון אורלב: איננו מקימים כאן איזושהי יישות משפטית חדשה וכל רצוננו הוא בעצם לאפשר ניצול יעיל ונכון של ערוץ 33, שגם אני בהחלט שותף לדעה שהוא ערוץ שעונה על הציפיות וממלא תפקידים מאוד מאוד חשובים, וחבל שמשאב לאומי כל כך חשוב לא בא לידי ביטוי.

זבולון אורלב: זאת השקפתי.

זבולון אורלב: עניין החיזוק השירות הציבורי הוא ערך מאוד מאוד חשוב.

זבולון אורלב: אני חושב שהאפשרות של פרסומות בתנאים מסויימים לערוץ 33 בהחלט יכולה לחזק.

זבולון אורלב: אגב, זה לא סוד שיש לי הצעת חוק פרטית שמונחת על שולחן הכנסת.

זבולון אורלב: היא לא עברה קריאה טרומית עדיין.

זבולון אורלב: אני בהחלט מציע לאפשר את זה גם לערוץ הראשון.

זבולון אורלב: אני חושב שגם הערוץ הראשון צריך חיזוק והוא לא צריך להיות תלוי אך ורק בנושא האגרה.

זבולון אורלב: אבל זו פרשה נפרדת.

זבולון אורלב: אני מוכן להתחיל עם ערוץ 33.

מאיר שטרית: אני רוצה להעיר עוד הערה אחת.

מאיר שטרית: הצעת החוק כפי שבניתי אותה בהתחלה נועדה בעצם להפריט את הרשות, להוציא אותה לזכיין במכרז ולכן כתוב שהזכיין חייב להקים חברת חדשות לצורת הפקת חדשות.

מאיר שטרית: לאור השינוי שהממשלה מעוניינת בו, ואני לא מתנגד לו, שהערוץ ישאר ברשות השידור, אני חושב שהפרק של הקמת חברת חדשות הופך להיות מיותר.

מאיר שטרית: אין שום סיבה להקים בתוך רשות השידור שתי חברות חדשות.

מאיר שטרית: החדשות של ערוץ ראשון ישדרו באותו ערוץ.

זבולון אורלב: ברור שהעיקרון החדש שהצעת עכשיו, שהוא מקובל עלינו, יוצר מצב של הצעת חוק שמשנה וחלק ממנה זה מה שאמרת, שאין צורך בחברת חדשות.

מרינה סולודקין: אני רוצה לומר שבאתי במקום חבר-הכנסת יולי אדלשטיין שהוא בחוץ לארץ.

מרינה סולודקין: באתי לתמוך בחוק ואני מאוד מקווה שיתמכו בחוק והוא יעבור בקריאה ראשונה.

מרינה סולודקין: רק רציתי לומר שכל תהליכי ההפרטה בדרך כלל פוגעים באינטרסים של העולים.

מרינה סולודקין: בערוץ 33 יש תכנית בשפה הרוסית.

מרינה סולודקין: אני מבקשת לשמור על האינטרסים של העולים.

מרינה סולודקין: אני מאוד מאמינה בפרסומים.

מרינה סולודקין: לעשות פרסומים בשפה הרוסית זה מאוד מודרני.

מרינה סולודקין: יש שוק של מיליון איש.

מרינה סולודקין: אני חושבת שאנחנו יכולים לשמור גם על התכנית וגם על היעילות של ערוץ 33.

זבולון אורלב: תודה רבה לך.

זבולון אורלב: מר פורת, בבקשה.

אורי פורת: אדוני היושב-ראש, גברתי השרה, עמיתיי חברי הכנסת, אני שמח מאוד על היוזמה הזאת, שנועדה מצד אחד לטפח את ערוץ 33, ומצד שני לא לקפח את רשות השידור.

אורי פורת: זה מה שצריך להיות.

אורי פורת: עד עכשיו ערוץ 33 היה תקוע במצב של לא לפה ולא לשם והגיע הזמן לעשות סדר בדברים.

אורי פורת: אני רוצה להזכיר לכם שהערוץ הזה נולד במחשבה שמדינת ישראל צריכה ערוץ טלוויזיה לוויני כדי להגיע עם השידורים והמסרים של מדינת ישראל בעיקר למדינות ערב השכנות.

אורי פורת: זה היה ההגיון שבהקמת הערוץ הלוויני.

אורי פורת: במרוצת השנים הערוץ הזה הפך להיות בעצם ערוץ הכנסת, ובזמן שנותר מעבר לשידורים מהכנסת, שגם הם הלכו והתרחבו, נוצרה מין לאקונה כזאת שאי-אפשר היה לדעת מה בעצם תעודת הזהות של הערוץ הזה, האם זה ערוץ שמשדר לאוכלוסיה הערבית, האם זה ערוץ שעוסק בענייני תרבות ואמנות, האם זה ערוץ שעוסק בענייני אקטואליה.

אורי פורת: לא היה לו אופי משלו והגיע הזמן שאופי כזה יהיה.

אורי פורת: כאשר הערוץ הזה יצא לאוויר היתה החלטה של הממשלה ושל הכנסת שהוא ימומן בתקציב של 22 מיליון שקל מתקציב משרד ראש הממשלה.

אורי פורת: במרוצת השנים ההשתתפות של הממשלה בתפעול הערוץ הזה הלכה והצטמקה והגיעה ל-50% כאשר רשות השידור היתה צריכה למלא את החסר מתקציבה הכולל.

אורי פורת: היו גם הוצאות נוספות שקיימות עד היום.

אורי פורת: רשות השידור מממנת את הפעילות של ערוץ 33 במקום התקציב שבא פעם מקופת הממשלה.

אורי פורת: נוצר כאן איזה מין פרדוקס.

אורי פורת: ככל שאתה רוצה לשפר ולפתח יותר את ערוץ 33, אתה צריך להוציא יותר כסף מהתקציב השוטף שלך שמוקדש לפעילות רדיו על תשעת הגלים שלו ותשע הרשתות שלו.

דניאל רוזן: למה צריך כל כך הרבה רשתות?

דליה איציק: כי צריך לשדר למיגוון ציבורים.

אורי פורת: זאת כבר שאלה שקשורה בתכנים והתשובה עליה היא ארוכה מאוד.

אורי פורת: ברור שערוץ 33, במצב שהוא נמצא בו, נדון לקיפאון מפני שככל שהממשלה מפחיתה את ההשתתפות שלה בתקציב שלו, רשות השידור צריכה להגדיל את חלקה במימון הפעילות שלו וזה מצב בלתי אפשרי.

אורי פורת: לכן הרעיון לתפעל את ערוץ 33 בעזרת כספים שיבואו מפרסומות הוא רעיון נכון והוא רעיון שיכול לעזור גם לערוץ 33 וגם לרשות השידור, מפני שהכסף שלא נצטרך לתת לערוץ 33 מהתקציב השוטף שלנו, הוא כסף שאפשר להשקיע אותו ביותר הפקות מקוריות ויותר ליצירה המקומית, דבר שכרגע אין לנו הרבה יכולת לעשות זאת מחוסר תקציב.

אורי פורת: מצד שני, הועלתה כאן דילמה, האם ערוץ 33 צריך להיות משק כלכלי סגור.

אורי פורת: להטיל על ערוץ 33 להיות כמשק כלכלי סגור, זה יוצר מצב שעלול להיות אבסורדי, מפני שעל פי אותו הגיון צריך גם הרדיו, שגם הוא מפרסם שידורי פרסומת, להיות משק כלכלי סגור.

אורי פורת: האם רשות השידור תהיה איזה מין סינדיקציה של כל מיני אוטונומיות, שלכל אחת מהן יהיה משק כלכלי סגור?

אורי פורת: אני חושב שהדבר הזה קצת מקשה על תפעול מערכת כל כך גדולה וסבוכה כמו רשות השידור.

אורי פורת: אני חושב שמשהו באמצע יכול לספק את כל מה שצריך על מנת שלא יהיה בתוך רשות השידור איזשהו גוף שפורמלית הוא אמנם כפוף לרשות השידור, אבל בפועל הוא עצמאי לחלוטין והוא עושה כל מה שהוא רוצה.

אורי פורת: ואז מה שישאר לרשות השידור זו רק האחריות על ערוץ שאין לה עליו סמכות.

אורי פורת: זה דבר שאפילו על פי כל כללי המינהל התקין לא מתקבל על הדעת.

אורי פורת: צריך להשקיע מחשבה ולהקדיש כמה דיונים לבעיה הזאת.

אורי פורת: לדעתי יש לה פתרון והפתרון הזה יכול להשיב על כל השאלות שמתעוררות כתוצאה מהרעיון של משק כלכלי סגור.

אורי פורת: בסך הכל תבוא ברכה על כל מי שחשב עלינו.

אורי פורת: ידוע לי שגם לשרה היו מחשבות בכיוון הזה.

אורי פורת: אני יודע גם על שיחות שהיו לפני שהנושא הזה הובא לכאן.

אורי פורת: תבוא ברכה על כל בעלי הרצון הטוב כאשר לנגד עיניהם דבר אחד שהוא חשוב לכולנו, על זה אני מקווה יש קונסנזוס, שאוי ואבוי לה למדינה אם לא יהיה לה שידור ציבורי.

אורי פורת: להפריט זה קל מאוד.

אורי פורת: אפשר להפריט הכל.

אורי פורת: דווקא בימים הטרופים שאנחנו נמצאים בהם, כל אחד שעיניים בראשו ושכל בראשו רואה מה החשיבות של השידור הציבורי.

אורי פורת: אני חושב שזאת ההזדמנות לשבח גם את הרדיו של רשות השידור, "קול ישראל", גם את הערוץ הראשון של רשות השידור וגם את ערוץ 33 על העבודה המצויינת שהם עושים בימים הקשים האלה.

אורי פורת: הם מחזיקים אצבע על הדופק, הם מחזיקים את הציבור בתמונה בצורה מקצועית, אמינה, אחראית וממלכתית בתנאים קשים מאוד.

איוב קרא: לא ממלכתית בכלל.

זבולון אורלב: זה נושא חשוב, אבל לא זה הנושא כרגע.

אורי פורת: אני מדבר רק על השידורים של רשות השידור.

אורי פורת: לדעתי רשות השידור עושה עבודה נפלאה בימים האלה בתנאים קשים מאוד.

אורי פורת: אני מבקש, אדוני היושב-ראש, שבדיונים על הנושא הזה רשות השידור תהיה שותפה כדי שנוכל למצוא ביחד את אותו מודוס ויוונדי שיפתור את הבעיות של כולם.

אורי פורת: תודה רבה.

זבולון אורלב: מוטי שקלאר, יושב-ראש מועצת הרשות השנייה.

מוטי שקלאר: אני אנסה לומר כמה דברים בנימוס האפשרי.

מוטי שקלאר: אחד, אני חושב שיש פה סתירה מיניה וביה בין הרצון המוצהר לחזק את השידור הציבורי ולבנות במקביל ערוץ מסחרי בתוך השידור הציבורי.

מוטי שקלאר: נניח את הקלפים על השולחן.

מוטי שקלאר: ערוץ 33 יהיה הערוץ המוביל וערוץ אחד יהיה רשת א' על יד ערוץ 33.

מוטי שקלאר: בואו נקרא לילד בשמו.

זבולון אורלב: למה אתה מגיע למסקנה הזאת?

מוטי שקלאר: משום שברגע שמרכיב הפרסום נכנס לשידור הציבורי, אין הבדל בין ערוץ שתיים לערוץ המסחרי הנוסף, ערוץ 33.

מוטי שקלאר: אתה מכניס בדלת הראשית עוד ערוץ מסחרי.

מוטי שקלאר: שיהיה ברור לכולם ואני חושב שאף אחד לא יחלוק על כך, ערוץ אחד יהיה בצלו של ערוץ 33 ברגע שהוא ערוץ פרסומי.

מאיר שטרית: מאיזו בחינה, מבחינת הרייטינג?

מוטי שקלאר: הרייטינג יוביל כמו ערוץ שתיים וערוץ שלוש.

מאיר שטרית: שיהיה.

מאיר שטרית: זה לא מפריע לי.

מאיר שטרית: שיהיה לערוץ הראשון כלי שיתחרה מול הערוץ השני והשלישי.

מאיר שטרית: למה לא? שיתחרו.

מאיר שטרית: חוץ מזה יהיה ערוץ ציבורי שישדר תכניות איכות.

מוטי שקלאר: לכן אמרתי, בואו נשים את הקלפים על השולחן.

מוטי שקלאר: אנחנו עוסקים עכשיו בהכנסת ערוץ מסחרי נוסף, וזה לא חיזוק השידור הציבורי במובן שהשרה דליה איציק וזבולון אורלב מדברים עליו מהפן התכני, התרבותי, החינוכי, הציבורי.

מוטי שקלאר: המשחק יהיה שונה.

מוטי שקלאר: פה אני מגיע לדבר הבא, יד ימין מתעלמת מהיד האחרת.

מוטי שקלאר: לפני כמה חודשים היה פה דיון שנמשך כמה חודשים טובים על גיבוש הערוץ המסחרי הנוסף.

מוטי שקלאר: הוא נבנה על פי הצבעת הכנסת.

מוטי שקלאר: באה הכנסת ואימצה את הכללים של הערוץ המסחרי הנוסף על בסיס זה שיש רק שני ערוצים מסחריים.

מוטי שקלאר: הדרישות של הכנסת היו בנויות על כך שיש רק ערוץ מסחרי נוסף.

מוטי שקלאר: אגב, דו"ח צוקרמן דיבר על הפיכת ערוץ 33 לערוץ מסחרי נוסף בהנחה שיש רק ערוץ שתיים.

מוטי שקלאר: הוא לא דיבר על ערוץ מסחרי נוסף מלבד ערוץ שתיים.

מוטי שקלאר: הכללים משתנים פה לחלוטין.

מוטי שקלאר: אני שואל בצורה הכי נימוסית, איך כנסת ישראל מחוקקת חוק שבנוי על ערוץ מסחרי אחד בלבד ועל פי זה קובעים תנאי מכרז מחמירים ביותר, שאמורים ליצור ערוץ איכותי משמעותי, מאין סוף דרישות איכותיות, תרבותיות שנוגעות לשיח הישראלי היהודי, שנוגעות לנושא הלאומי, תרבותי וכן הלאה, ובעוד חודשיים-שלושה אמורות כמה קבוצות להתמודד על המכרז על פי נתונים, על פי הנחות ועל פי דרישות שבנויות רק על שני ערוצים בלבד, ועכשיו בדלת הראשית אתם מכניסים ערוץ מסחרי נוסף?

מוטי שקלאר: אני לא מבין איך יד ימין עובדת עם יד שמאל?

זבולון אורלב: בכנסת יש גם יד ימין וגם יד שמאל.

מוטי שקלאר: יש פה הטעיה משמעותית.

מוטי שקלאר: זאת נקודה אחת.

מוטי שקלאר: נקודה שנייה, אני לא בא ואומר שלעולם לא יהיה ערוץ מסחרי נוסף.

מוטי שקלאר: בואו נחכה כמה שנים ונראה האם בזה שהקמנו ערוץ מסחרי נוסף הצלחנו להגביר את הפן התרבותי של החברה הישראלית שכה חסר בשידורים המסחריים, לפחות, ויוצרים איזה ערך מוסף תרבותי, איכותי למערך השידורים.

מוטי שקלאר: ניתן לזה צ'אנס ונראה איך זה עובד.

מוטי שקלאר: יש פה סכנה וכולנו מודעים לסכנה שבסופו של דבר התחרות בין הערוצים המסחריים יביא למכנה משותף הנמוך ביותר.

מוטי שקלאר: מה אתם עושים, הולכים ומגבירים את הסיכון בהקמת ערוץ מסחרי נוסף כבר עכשיו?

מוטי שקלאר: חכו כמה שנים, נראה איך המפה מסתדרת ונדבר על ערוץ מסחרי נוסף.

דליה איציק: בהבדל אחד, שפה יש הנהלה ציבורית.

מוטי שקלאר: המועצה של הרשות השנייה היא מועצה ציבורית לכל דבר.

דליה איציק: באירופה מקובל שיש ערוץ ציבורי שבו יש גם פרסומות.

דליה איציק: אם אתה מדבר אתי על משק סגור, יכול להיות שאתה צודק.

דליה איציק: אם אין פה בעיה של משק סגור ויש פיקוח ציבורי, אני לא רואה מה הבעיה.

דליה איציק: הדבר היחיד שצריך להטריד אתכם זה שאולי תהיה תחרות.

דליה איציק: אני יכולה להבין אתכם.

דליה איציק: תגיד לי אשכרה: זו הבעיה שלי.

דליה איציק: אני חושב שתהיה בעיה כי אז הפרסומת תתחלק על עוגה יותר רחבה.

דליה איציק: אני יכולה להבין את ההתנגשות הזאת בינינו.

דליה איציק: זה הסיפור האמיתי וזאת באמת שאלה.

דליה איציק: אתה צודק, מאוד יכול להיות שזה יצמצם את עוגת הפרסומת.

דליה איציק: אבל מכאן ועד שזה לא ישביח את הערוץ, זה פשוט לא נכון.

מוטי שקלאר: אני מסכים אתך שבאמת זה יצמצם את עוגת הפרסום.

מוטי שקלאר: עוגת הפרסום היא לא בור ללא תחתית.

מוטי שקלאר: עוגת הפרסום היא התנאי ההכרחי על מנת ליצור ערוץ איכותי כדי שיהיו לו הכנסות וכדי שהוא יוכל להשקיע.

מוטי שקלאר: מה את באה ואומרת לי?

מוטי שקלאר: בואו נצמצם את עוגת הפרסום.

מוטי שקלאר: אז אין סיכוי לערוץ השלישי כפי שהוא היום.

מוטי שקלאר: כלומר, אם אתם נותנים ערוץ מסחרי נוסף, להערכתי, למען ההגינות, הכנסת צריכה לבוא ולומר: הטעינו את כל המתמודדים.

מוטי שקלאר: המכרז בנוי על תכנית עסקית.

מוטי שקלאר: בלעדיה התנאים צריכים להשתנות, והכנסת צריכה לשנות את התנאים של הערוץ השלישי.

מוטי שקלאר: הסיכוי האיכותי לערוץ המסחרי הוא על פי הכנסות מסויימות.

מוטי שקלאר: הכנסתם ערוץ מסחרי נוסף, יש פחות הכנסות.

זבולון אורלב: הדיון שלנו הוא פומבי ואני מניח שכל משתתפי המכרז של הערוץ השלישי יודעים שיש הצעת חוק של חבר-הכנסת מאיר שטרית.

מוטי שקלאר: לא.

זבולון אורלב: מחר תהיה הודעה לעיתונות אז הם יידעו והם מתעניינים.

זבולון אורלב: חלק מהנציגים יושבים פה.

זבולון אורלב: הם יידעו איך להגיש את ההצעות.

זבולון אורלב: אף אחד לא מטעה.

מוטי שקלאר: יש פה שני דברים.

מוטי שקלאר: א.

מוטי שקלאר: הטעיה שבה נבנה מכרז על פי בסיס מסויים.

מוטי שקלאר: ב.

מוטי שקלאר: אט לכם.

מוטי שקלאר: אנחנו עדיין לא יודעים אם ערוץ מסחרי נוסף ישביח את רמת השידורים, כפי שאנחנו מצפים, או ידרדר את זה.

דליה איציק: עם יד על הלב, הוא ישביח?

מוטי שקלאר: אני חושב שבתנאים הקיימים יש לערוץ השלישי סיכוי.

מוטי שקלאר: אני מאמין בזה.

מוטי שקלאר: נקודה אחרונה, אתם לא יכולים להרכיב פה דבר שיוצר אי-שוויוניות טוטלית.

מוטי שקלאר: אתם תעשו מה שעשו לתחנות הרדיו האזוריות.

מוטי שקלאר: יש שידור ציבורי שיש לו גם תקציב ממלכתי ויש לו גם פרסומות מול ערוץ מסחרי שבנוי רק על פרסומות.

מוטי שקלאר: יש ערוץ מסחרי אחד שבנוי על שלושה זכיינים, ערוץ מסחרי נוסף שבנוי על שני זכיינים ואתם הולכים להקים ערוץ מסחרי שבנוי על זכיין אחד.

מוטי שקלאר: אתם נותנים פה יתרונות אדירים לערוץ.

דליה איציק: במפורש אנחנו רוצים לתת יתרון לשידור הציבורי.

דליה איציק: אנחנו לא עושים את זה לא על יד, לא כמעט ולא בהתנצלות.

מוטי שקלאר: אני מסכם ואומר את המשפט האחרון, אתם מקימים ערוץ מסחרי נוסף ולא מחזקים את השידור הציבורי.

מוטי שקלאר: אני חוזר למה שאמרתי בתחילת הדברים.

זבולון אורלב: תודה רבה.

זבולון אורלב: חבר-הכנסת איוב קרא, בבקשה.

איוב קרא: אני רוצה לצדד בדברי השרה, קודם כל, ולהדגיש שמאחר והייתי שתי קדנציות חבר בהנהלת רשות השידור אני יכול להעלות על נס את העבודה הגדולה שנעשית בערוץ 33 בתקציב המזערי ביותר.

איוב קרא: חשוב מאוד להזכיר את זה.

איוב קרא: אם אנחנו באים היום ומחזקים את הערוץ הזה על ידי מתן אישור לפרסומות והפרטה מסויימת, אני חושב שצריך לברך על כך, כי בסך הכל זה נטל על הציבור.

איוב קרא: אם היו זכיינים בערוץ שתיים שהתחילו את השירות שלהם, הם יכולים לקבוע תאריך מסוים שמשם מתחילים עם תיקון במכרזים החדשים לגבי העתיד לבוא.

איוב קרא: זה לא חייב להתחיל מיידית.

איוב קרא: זה יכול להתחיל עוד חצי שנה, עוד שנה.

איוב קרא: אני לא יודע בדיוק מתי מסיימים הזכיינים את החוזים בערוץ שתיים.

איוב קרא: אנחנו יודעים בדיוק שהמטרה בערוץ שתיים היא חד-משמעית, לא למצוא אנשים שיתחרו איתם על השידורים כדי שלא יקבלו שידור מסחרי.

איוב קרא: אני מנצל הזדמנות זו ואומר לך, אדוני המנכ"ל, שבתקופה הזאת, בערוץ אחד היו כוכבים שלא שירתו את השידור הממלכתי והציבורי, הביאו פנים כל יום בבוקר, שאם הייתי יכול לקרוע את הטלוויזיה הייתי עושה את זה ברצון.

איוב קרא: לא צריך לטייח.

איוב קרא: אני חושב שכל מי שיושב פה מבין את הכוונה.

איוב קרא: לציבורים שלמים לא היה ייצוג ברגעים קשים למדינת ישראל.

מאיר שטרית: אני אשלים את המשפט שלך.

מאיר שטרית: למשל, אם נבדוק כמה דקות שידור דיבר אחמד טיבי מול כל חבר כנסת אחר, זה מוזר מאוד בעיניי שהוא מקבל רמת שידור כזאת.

זבולון אורלב: דורית ענבר, בבקשה.

דורית ענבר: ב-1997 קיבלה הממשלה החלטה מס' 2444, שאימצה את דו"ח פלד, ובו נקבע שיתקיים איחוד רשויות תקשורת, תיעשה ריאורגניזציה בתחום התקשורת ויאוחדו כל חוקי התקשורת השונים והמשונים שהיום חלים על כל מיני תחומי תקשורת וייעשה טיפול אחיד בתפיסת עולם כוללת בכל תחום השידורים.

זבולון אורלב: כל זה במדינת ישראל?

דורית ענבר: כל זה במדינת ישראל על פי החלטת ממשלה ב-1997.

דורית ענבר: דו"ח פלד לא היה הדו"ח היחידי וזו לא היתה הפעם הראשונה שהדבר הזה נדון במדינת ישראל.

דורית ענבר: אגב, גם דו"ח צוקרמן טוען לאיחוד רשויות אלא שהוא הולך יותר לתפיסה האנגלית שבה יש הפרדה בין השידור הציבורי לשידור המסחרי.

דורית ענבר: התפיסה הזאת מושרשת והיא עולה בקנה אחד עם כל מה שמתרחש בעולם המערבי.

דורית ענבר: בארצות-הברית ריכזו את כל רשויות התקשורת ביחד.

דורית ענבר: הדבר הזה, קודם כל, מביא כמובן לייעול.

דורית ענבר: הוא הביא לנורמות שלטוניות יותר נכונות, להגינות שלטונית לאחידות שלטונית.

דורית ענבר: תראו מה עלול לקרות, למשל, כאשר היום החלטה 2444 לא התממשה, עובדים עליה ומכינים הצעת חוק בעניין הזה.

דורית ענבר: אנחנו, המועצה לשידורי כבלים ושידורי לווין שמטפלת בשידור המסחרי למנויים, והרשות השנייה שמטפלת בשידור מסחרי שפתוח לקליטה מן האוויר, מנסים לשתף פעולה ככל יכולתנו.

דורית ענבר: אבל עדיין הם נאלצו לעשות כללי פרסומות שמטפלים בפרסומות שלהם.

דורית ענבר: אנחנו נאלצים שוב לעשות כללי פרסומות שמטפלים בפרסומות שלנו.

דורית ענבר: זה אף פעם לא יוצא אותו דבר.

דורית ענבר: אתם, רשות השידור, תעשו עוד פעם כללי פרסומות שמטפלים בכללי הפרסומות שלכם.

דורית ענבר: הדבר הזה מביא גם לבזבוז, גם לטיפול לא שווה באזרחים ובציבורים השונים שנזונים מהדבר הזה ובאופן כללי הוא הולך כנגד הזרם.

זבולון אורלב: מי אמר שצריכים להיות אותם כללים לגורמים מסחריים ולגורמים ציבוריים?

דורית ענבר: ככל שזה נוגע לפרסומות, לאתיקה, לאיך מטפלים בילדים, איך מגינים על קטינים - - -

זבולון אורלב: לא הייתי רוצה לראות שהאתיקה של המסחרית תהיה גם בציבורית.

זבולון אורלב: ראינו עד להיכן זה הגיע במסחרית.

דורית ענבר: חזקה על רשות אחת מאוחדת שהיא שוקלת את השיקולים השונים וקובעת איזשהם כללים - - -

זבולון אורלב: אולי משיקולים דמוקרטיים כדאי דווקא שזה לא יהיה מאוחד, שזה לא יהיה ביד אחת.

זבולון אורלב: יהיו שני שרים.

זבולון אורלב: , יהיה שר ממונה על השירות הציבורי, יהיה שר ממונה על השירות המסחרי.

דורית ענבר: אני חולקת על כך.

דורית ענבר: הכוונה שמאחורי החוק הזה היא כוונה מאוד נכונה.

דורית ענבר: היא כוונה שנועדה לשפר ולחזק את השירות הציבורי.

דורית ענבר: לזה כולנו מייחלים ומאחלים לשרה איציק שתצליח ובמהרה.

דורית ענבר: העניין הוא שהחוק הזה, כפי שהוא בנוי עכשיו, יוצר בעצם רשות חדשה נוספת לערוץ אחד נוסף, דבר שהוא לא נכון.

זבולון אורלב: לא יוצרים רשות חדשה.

זבולון אורלב: דורית, ביקשתי להתייחס כרגע להצעה ואין מדובר ברשות חדשה.

דורית ענבר: אני מתייחסת להצעה הזאת, אני רק פורסת בפניכם את תפיסת העולם שצריכה לעמוד לנגד עיני כולנו, כי כולנו רוצים שתהיה יעילות ואחידות בטיפול ושהתפיסה של השלטון ברגולציה תהיה כוללת ולא מחולקת ומפוצלת.

דורית ענבר: דבר נוסף, הטיוטה מסתמכת על דו"ח צוקרמן וכך היא גם אומרת.

דורית ענבר: אלא שדו"ח צוקרמן סבר שצריך למזג בין הפרטת הערוץ השלישי להקמת ערוץ מסחרי נוסף.

זבולון אורלב: תתייחסי להצעה הזאת.

דורית ענבר: אני מתייחסת להצעה הזאת, אני רק אומרת שההצעה הזאת, כפי שהיא היום, צריכה לעבור רוויזיה.

דורית ענבר: אלה דבריי.

דורית ענבר: מעבר לתפיסת העולם הכוללת, אני רוצה לומר מה הם הדברים שלדעתי צריך לתקן על מנת לשרת את המטרה הזאת שכולם רוצים להגיע אליה.

דורית ענבר: הערוץ המסחרי שעליו דיבר דו"ח צוקרמן היה אותו ערוץ מסחרי שעכשיו יצא במכרז ולא ברשות השנייה ולא ערוץ ציבורי מסחרי.

דורית ענבר: דו"ח צוקרמן אמר במפורש ששידור ציבורי אסור לו שיתפרנס מפרסומות.

דורית ענבר: יותר מזה, דו"ח צוקרמן אמר ששידורי הכנסת, לפי ההצעה שלו, צריכים לעבור לטלוויזיה הלימודית.

אורי פורת: דו"ח צוקרמן לא אושר בשום מקום.

דורית ענבר: יכול להיות, אבל הטיוטה הזאת מסתמכת עליו.

זבולון אורלב: אנחנו עכשיו מדברים על דבר שונה לחלוטין.

זבולון אורלב: אנחנו לא מסתמכים עכשיו על דו"ח צוקרמן.

זבולון אורלב: עזבי את דו"ח צוקרמן, עזבי את הנייר הכחול.

זבולון אורלב: יש כרגע הצעה להישאר במסגרת רשות השידור.

דורית ענבר: אני מתייחסת להצעה ובדיוק על זה אני מדברת.

דורית ענבר: אני אומרת שאם עושים ערוץ עם פרסומות, מדובר בערוץ מסחרי.

דורית ענבר: ערוץ כזה יהיו לו שיקולים מסחריים כי אחרת הוא לא ימכור פרסומות ופרסומות נמכרות איפה שיש יותר רייטינג.

דורית ענבר: על כן הערוץ הזה יהיה ערוץ מסחרי לכל דבר.

דליה איציק: בכל אירופה יש פרסומות בשידור הציבורי.

דניאל רוזן: אבל אין אגרה.

דליה איציק: בכל המקומות יש אגרה ופרסומות.

זבולון אורלב: ערוץ ממלכתי שיש בו פרסומות הוא לא ערוץ מסחרי.

זבולון אורלב: פה מדובר על ערוץ ממלכתי שיש בו פרסומות.

דורית ענבר: למכור פרסומות אין מנוס אלא ברייטינג.

דורית ענבר: אף אחד לא קונה זמן פרסום במקומות שאין בהם רייטינג.

דורית ענבר: לכן גם דו"ח צוקרמן, שהציע שיהיו שתי רשויות, הציע אכן שתהיה רשות ציבורית שהיא רשות השידור ורשות מסחרית.

זבולון אורלב: כשאומרים דו"ח צוקרמן ישר נופל לי פה תריס.

דורית ענבר: אני לא באה להגן על דו"ח צוקרמן.

דורית ענבר: אני רוצה לומר עוד משהו לעניין הפרסומות.

דורית ענבר: מדיניות הפרסומות, כפי שנקבעה בישראל, היתה שהשוק הזה ייפתח בהדרגה.

מאיר שטרית: מי קבע את המדיניות הזאת?

דורית ענבר: היא גולמה בהחלטות הממשלות לדורותיהן.

דורית ענבר: אתה יודע שגם בחוק הכבלים נקבע שאחרי חמש שנים יפתחו ולא מיד.

מאיר שטרית: לא פתחו בכלל, כי שר התקשורת דאז הבטיח לערוץ השני, מסיבות שלו, שהוא לא יאפשר פרסומות כדי שלא יתחרו בהם.

דורית ענבר: תראה מה קורה עכשיו.

דורית ענבר: עכשיו יש לנו את הערוץ השני, את הערוץ הנוסף וערוצים יעודיים.

דורית ענבר: עומדים לצאת עד סוף השנה הזאת שני ערוצים ייעודיים.

דורית ענבר: אחד, ערוץ שמיועד לאוכלוסיה הרוסית.

דורית ענבר: הערוץ הזה עתיד להתפרנס גם הוא מפרסומות.

דורית ענבר: אם תתחלק עוגת הפרסומות המועטה, שממילא מזומנת על פני עוד ערוצים ועוד רצועות, סביר להניח שלערוץ הזה יהיה מאוד קשה להתקיים ומאוד קשה לעמוד בשירות הזה שאמור להינתן לאוכלוסיה הזאת כדי לקרב אותה לסדר היום הלאומי, למציאות שלנו, להבנות שלנו ולתרבות שלנו.

דורית ענבר: מבחינה כלכלית מאוד מסוכן קיומו בשלב הזה.

דורית ענבר: אותו דבר לגבי הערוץ בשפה הערבית.

דורית ענבר: גם כאן אנחנו מדברים על אוכלוסיה שהלב שלה נמדד בכמיליון ו-200 אלף איש, למעלה מ-20% מאוכלוסיית המדינה.

דורית ענבר: גם הם נזונים היום מערוצים אחרים.

זבולון אורלב: למה שאני לא אחשוב שכל מה שאת אומרת בא משיקולים של רווח, שאנשים רוצים להרוויח כסף.

זבולון אורלב: נראה לי שיושב כאן מישהו ומדבר בשמם של אנשים שרוצים להרוויח כסף, והצעת החוק הזאת מאיימת על הרווחים שלהם.

מוטי שקלאר: זה לא הוגן מה שאתה אומר.

מוטי שקלאר: אנחנו לא זכיינים.

דורית ענבר: אין לי שום אינטרס אישי בעניין.

דורית ענבר: לדעתי, ערוץ כזה, שגם נזון מפרסומות, יכול אחר כך להקשות גם על הערוץ הערבי והערוץ הרוסי.

מאיר שטרית: למה?

דורית ענבר: כי הוא עלול לתפוס נטייה מסחרית ואז ככזה הוא צריך להיות תחת הרשות המסחרית.

דורית ענבר: אני אומרת יותר מזה, אם רוצים להפריט את הערוץ הזה, בעצם מה יוצא?

דורית ענבר: שיהיה ערוץ חיצוני.

מאיר שטרית: לא מפריטים.

זבולון אורלב: את מדברת כל הזמן על דבר שהוא לא ההצעה.

דורית ענבר: אני מבינה שרוצים שהיא תישאר בתוך רשות השידור כיחידת רווח נפרדת.

זבולון אורלב: לא אמרו יחידת רווח נפרדת.

מאיר שטרית: משק סגור.

דורית ענבר: כאשר ערוץ כזה מופק בעצם כמשק סגור, הוא מופק כערוץ נפרד והשיקולים יהיו שונים.

מיכאל נודלמן: למה אתם שותקים כשיש שידורים ופרסומים ברוסית.

דורית ענבר: אנחנו לא שותקים.

דורית ענבר: אנחנו עכשיו פרסמנו כללים בעניין הזה.

מרינה סולודקין: ציבור שלם של מיליון איש מסתכל בערוצים הרוסיים.

מרינה סולודקין: אנחנו לא מסכימים למצב הזה ואנחנו לא נשתוק.

מרינה סולודקין: המצב הקיים נורא בגלל שאין קליטה.

מרינה סולודקין: כל הזמן מישהו מפריע לערוץ הישראלי בשפה הרוסית וגם לתכניות מאוד צנועות שיש.

מרינה סולודקין: כל הזמן פוגעים ופוגעים.

דורית ענבר: אנחנו רוצים ערוץ רוסי, בגלל זה בדיוק.

מרינה סולודקין: איפה הפעילות.

זבולון אורלב: עו"ד נוגה רובינשטיין ממשרד המשפטים, בבקשה.

נוגה רובינשטיין: ההצעה שהונחה בכנסת זו באמת הצעת חוק הרשות השלישית לטלוויזיה שהעניינים המרכזיים בה הם שניים, הקמת רשות נפרדת ושאלה של הפרטה ופרסומות.

נוגה רובינשטיין: החלק של הרשות הנפרדת ירד מן הפרק.

נוגה רובינשטיין: קודם כל, ועדת לענייני חקיקה הצביעה על השאלה הזאת ברמה העקרונית.

נוגה רובינשטיין: עכשיו מוצגת לפנינו הצעה חדשה לחלוטין.

נוגה רובינשטיין: אני מבינה שהשרה דליה איציק מסכימה למודל הכללי שמוצע כאן, אבל מן הדין שההצעה החדשה תובא בפני ועדת שרים לענייני חקיקה.

זבולון אורלב: את זה תסדרו ביניכם בממשלה.

זבולון אורלב: אותנו לא מעניינים הסידורים הפנימיים של הממשלה.

זבולון אורלב: את הממשלה מייצגת פה השרה הממונה והיא דוברת בשם הממשלה ולא פקידים מדברים בשם הממשלה.

זבולון אורלב: זה הסדר הדמוקרטי התקין.

זבולון אורלב: יש לך משהו לומר לה, תשלחי לה פתק.

מאיר שטרית: קורה לא אחת שוועדת שרים לענייני חקיקה שמתנגדת להצעות חוק ולמרות זאת הכנסת מצביעה הפוך, כמו שקרה בחוק הזה.

מאיר שטרית: פה אחד, גם חברי הקואליציה, הצביעו בעד החוק.

מאיר שטרית: הרי יש לפעמים ניגוד אינטרסים או ניגוד עניינים בין עמדת הממשלה לעמדת הכנסת.

מאיר שטרית: מאחר והכנסת היא הריבון, אנחנו לא זקוקים להחלטה נוספת של ועדת שרים לחקיקה.

נוגה רובינשטיין: לעניין עצמו, אני מבינה שההצעה הנוכחית מדברת על הפרטה ועל שידורים.

זבולון אורלב: היא לא מדברת על הפרטה, היא מדברת על ערוץ ממלכתי שמותרות בו פרסומות.

נוגה רובינשטיין: אני רוצה להעיר שתי הערות עקרוניות על בסיס ההצעה.

נוגה רובינשטיין: קודם כל בעניין פרסומות.

נוגה רובינשטיין: אנחנו רואים בעייתיות בזה שרשות ציבורית ממלכתית תשדר פרסומות במסגרת הרשות הזאת.

נוגה רובינשטיין: נכון שדובר כאן שגם באירופה יש פרסומות בערוצים ציבוריים, אבל אלה פרסומות מאוד מוגבלות מבחינת זמן ומבחינת תוכן.

נוגה רובינשטיין: צריך לקבוע כללים מאוד זהירים בעניין הזה, ויש בעיות אתיות חמורות שצריך לדון בהן.

נוגה רובינשטיין: מה שיקרה הוא שבמסגרת רשות השידור עלולות להיווצר שתי רשויות, אחת ציבורית ואחת מסחרית.

נוגה רובינשטיין: כמו שגברת ענבר אמרה, יש מגמה לצמצום של רשויות, אין מגמה להרחבה.

זבולון אורלב: מגמה אצל מי?

נוגה רובינשטיין: מדיניות ממשלה בעניין הזה.

זבולון אורלב: לא שמעתי עליה.

נוגה רובינשטיין: עולם השידורים מחולק לרשות ציבורית, רשות מסחרית ויש מועצה לשידורי לווין וכבלים.

מאיר שטרית: אבל הממשלה מוציאה עוד ערוץ שלישי וערוצים יעודיים.

מאיר שטרית: ערוץ של ש"ס זה כן בסדר?

נוגה רובינשטיין: על זה נדון בפעם אחרת.

נוגה רובינשטיין: נקודה שנייה, נקשרת לעניין הערוץ השלישי המסחרי.

נוגה רובינשטיין: באמת רק לפני כמה חודשים היו דיונים ארוכים בוועדת הכספים בעניין הערוץ השלישי.

נוגה רובינשטיין: עלו שם שאלות נכבדות בעניין עוגת הפרסום.

נוגה רובינשטיין: צריך לתת איזושהי תקופת נסיון ולראות איך הערוץ השלישי עומד על הרגליים מבחינת הפרסומות.

מאיר שטרית: למה אני צריך לדאוג להם?

מאיר שטרית: שישברו הם את הראש.

מאיר שטרית: מי שרוצה שיתחרה, מי שלא רוצה, שלא יגש למכרז.

נוגה רובינשטיין: כמובן שאין שום הבטחה לבלעדיות, אבל מן ההגיון, בגלל שמדובר בסיטואציה חדשה של ערוץ מסחרי חדש, צריך לתת תקופת ניסיון לראות איך זה עובד, לראות מה גודל עוגת הפרסום ומשם אפשר יהיה להמשיך הלאה.

זבולון אורלב: תודה רבה.

זבולון אורלב: אמיר לוי, נציג האוצר, בבקשה.

אמיר לוי: אני חושב שעלו כאן

אמיר לוי: בדיון כמה נושאים וצריך קצת להפריד ביניהם.

אמיר לוי: טיפול ברשות השידור ופתרון הבעיות ברשות השידור זה דבר מאוד חשוב.

אמיר לוי: יש אכן לטפל ברשות השידור ויש צעדים שצריך לעשות.

אמיר לוי: צריך לעשות תכנית הבראה לרשות.

אמיר לוי: יש המלצות נוספות כמו שינוי מבנה המועצות שלא מאפשר לרשות להתנהל בצורה נאותה.

דליה איציק: מה זה מבנה מועצות?

אמיר לוי: יש המלצה שהמועצה תתמנה בדרך מסויימת.

דליה איציק: איזו מועצה?

דליה איציק: אתה יכול לטפל במועצה?

דליה איציק: זה בכלל תפקיד שלך, זה בכלל עניין שלכם?

אמיר לוי: אם אפשר לדבר חמש דקות ברצף זה מאוד יעזור.

אמיר לוי: יש צעדים נוספים שצריך לעשות ברשות, וזה לא קשור לפרסום בערוץ 33.

אמיר לוי: תיכף אגיד מלה על זה, אני לא שולל את זה על הסף.

אמיר לוי: אני חושב שהטיפול ברשות השידור הוא נכון אבל לא בדרך הזאת.

אמיר לוי: נקודה נוספת, הצעת החוק הזאת בעצם באה ומקימה רשות שלישית.

אמיר לוי: אני לא יודע אם זאת הכוונה.

מאיר שטרית: כוונת הצעת החוק הזאת היא לא לטפל ברשות השידור.

מאיר שטרית: כוונת הצעת החוק הזאת היא לפתור את הבעיות של ערוץ 33 ולנצל את המשאב הלאומי הזה שקיים ולא מנוצל.

מאיר שטרית: לכן מראש אמרתי, שבניגוד למה שכתוב בהצעת החוק הזאת, מאחר והממשלה מתנגדת להפריט את הערוץ ולהוציא אותו החוצה, הסכמתי לעמדת הממשלה ואני לא הולך נגדה.

מאיר שטרית: אני מציע שהצעת החוק תשונה כך שהיא תהיה חלק מרשות השידור.

מאיר שטרית: היא תנוהל על בסיס משק סגור באמצעות פרסומות.

מאיר שטרית: לא תהיה בה חברת חדשות, ישודרו החדשות של הערוץ הראשון.

מאיר שטרית: זו בעצם מהות הצעת החוק.

אמיר לוי: אני לא מתייחס לרשות שלישית.

אמיר לוי: לגבי פרסום בערוץ 33 והעובדה שזה בעצם משאב לא מנוצל שתי נקודות.

אמיר לוי: נקודה ראשונה, אין פה בעצם משאב.

אמיר לוי: הם משדרים בצלחת לווין.

אמיר לוי: אין בעיה היום שכל ערוץ מסחרי שרוצה או שהמדינה תתיר לו בין באמצעות חוק הרשות השנייה או בין באמצעות גורם פרטי, למצוא לווין ולשדר בו.

אמיר לוי: לכן אין פה משאב מוגבל, והדיון הוא לא אם כן לנצל את המשאב המוגבל הזה או לא.

אמיר לוי: כי אם מחר מדינת ישראל תחליט שהיא רוצה ערוץ מסחרי רביעי, אין בעיה.

אמיר לוי: יש מספיק לווינים מעל ישראל, יתקנו את החוק ויהיה ערוץ מסחרי רביעי.

אמיר לוי: לכן צריך להבין מה אנחנו בעצם עושים כאן.

אמיר לוי: לוקחים את הרשות הציבורית ונותנים לה להתחרות בסקטור הפרטי בדיוק באותה צורה.

אמיר לוי: לדעתי זאת לא הכוונה וזה לא הרצון.

אמיר לוי: אם אנחנו רוצים שתהיה תחרות ולהרחיב את התחרות בסקטור הפרטי בתחום השידורים המסחריים, אני אף פעם לא אמרתי ואני אף פעם לא אגיד ששוק הפרסום בישראל מוגבל.

אמיר לוי: אני לא יודע את זה.

אמיר לוי: השוק יודע את זה טוב ממני.

אמיר לוי: אני לא מסכים עם הטענות שהשוק מוגבל.

אמיר לוי: אני חושב שבסופו של דבר השוק הוא שיקבע.

אמיר לוי: אבל אם רוצים להרחיב את התחרות בשידור המסחרי, זה בסדר.

אמיר לוי: אפשר להקים ערוץ רביעי וערוץ חמישי ויש כאלה שגם אומרים: בואו נעשה שמים פתוחים.

אמיר לוי: אני לא מביע פה עמדה אם זה טוב או לא שכל אחד שרוצה רשיון לשדר שידורים מסחריים שישדר.

אמיר לוי: יכול להיות שזה מה שמדינת ישראל תרצה.

אמיר לוי: לכן אני אומר, אם רוצים לעשות תחרות על ידי ערוץ מסחרי נוסף, זה צריך להיות ערוץ מסחרי נוסף לכל דבר, באותה מתכונת של ערוץ שתיים ובאותה מתכונת של ערוץ 3, ולא מצב שבו המדינה או רשות שפועלת באמצעותה תתחרה בסקטור הפרטי.

אמיר לוי: עכשיו אני מגיע לערוץ 33.

אמיר לוי: אמרתי שזה לא משאב מוגבל.

אמיר לוי: יחד עם זה, הערוץ הזה פועל במסגרת רשות השידור.

אמיר לוי: אני לא בטוח שצריך תיקון חוק ואני לא בטוח שצריך הצעת חוק.

אמיר לוי: אני חושב שהממשלה צריכה לדון בזה.

אמיר לוי: יכול להיות שיש מקום בשוליים שבשוליים לאפשר לערוץ 33 להרחיב מעט את תשדירי החסות, לפרסם דקה או שתיים על פני משחקי כדורגל או לפני שידורים ציבוריים.

אמיר לוי: אבל אני לא חושב שזאת הדרך, להפוך אותו לערוץ מסחרי לכל דבר.

זבולון אורלב: אני יכול לומר לך שאין לנו טיפת אמון שהאוצר ידאג לערוץ 33.

זבולון אורלב: למה נולדה הצעת החוק הזאת?

זבולון אורלב: היא נולדה כי היא רואה ערוץ מצוין לא מנוצל והיא רואה שאין התייחסות רצינית לגביו.

אמיר לוי: שר האוצר הוא לא השר הממונה על ערוץ 33.

זבולון אורלב: הוא לא צריך להביא הצעת חוק, הוא רק צריך לדאוג שהערוץ הזה ישדר, ינצל את השעות שלו ולא יהיה מוגבל בגלל בעיות פרוזאיות של 5 מיליון שקלים שמבקשים מכם להעביר ואתם לא מעבירים.

אמיר לוי: לגבי ה-5 מיליון שקלים - אני לא שמעתי ולא ראיתי.

אמיר לוי: אף אחד מרשות השידור לא הראה עד היום מכתב או התחייבות או פרוטוקול שאומר שיש התחייבות להעביר 5 מיליון שקל לערוץ 33.

אמיר לוי: אני מבקש, אם קיימת התחייבות מפורשת להעביר 5 מיליון שקל לרשות השידור, אנא העבירו לנו אותה.

אמיר לוי: אל תגידו את זה בכל דיון.

אמיר לוי: בבקשה, העבירו למשרד האוצר את אותה התחייבות כתובה ומפורשת, כמו שאתם אומרים.

מאיר שטרית: היא לא כתובה ומפורשת, אבל נאמר בוועדת הכספים ששר האוצר הבטיח לתת 5 מיליון שקל.

זבולון אורלב: פרופ' אלי פולק, יו"ר האגודה לזכות הציבור לדעת, בבקשה.

אלי פולק: בתור נציג ציבור צרכני תקשורת וגם בתור מי שהיה חבר בוועדת פלד, אני רוצה לברך אותך, חבר-הכנסת שטרית, על הצעה זאת.

אלי פולק: אתה בסך הכל מקיים כאן את מדיניות הממשלה להנהיג שמים פתוחים והיא בעצם לקחת ערוץ שקיים, להפוך אותו לערוץ הרבה יותר חזק ולפתוח את שוק התחרות בפרסומות כפי שהוא צריך להיפתח.

אלי פולק: גם בוועדת פלד שמענו את הטענות שאם יפתחו את שוק הפרסומת יותר מדי מהר הוא יישבר והשוק מוגבל.

אלי פולק: ועדת פלד דחתה את הטענה הזאת.

אלי פולק: להיפך, ועדת פלד ראתה שעם פתיחת שוק הפרסומת בטלוויזיה אתה מאפשר פתיחה לגורמים שהיום אינם יכולים לפרסם בטלוויזיה בגלל שהעלות היא יותר מדי יקרה.

אלי פולק: אתה מרחיב את מספר המפרסמים ובסך הכל ההרחבה הזאת מבורכת גם למפרסמים, שאינם נמצאים כאן, עד כמה שאני מבין, גם לציבור הצרכנים ולכולם.

אלי פולק: לכן, אנחנו מאוד מאוד מברכים על הצעת החוק הזאת ומקווים שהדבר יתבצע.

אלי פולק: עדיין מתוך קריאת הצעת החוק כפי שהיא קיימת היום, ואני לא מתייחס כרגע לרשות שנייה, ברור לי שהכוונה היא להעביר לרשות השידור, יש כמה דברים שאנחנו חושבים שרצוי לחזק אותם.

אלי פולק: נשאלה כאן שאלה מה קורה לגבי חברת חדשות נפרדת.

אלי פולק: גם כן במסגרת הזאת של פתיחת השמיים מאוד רצוי שיהיה עוד גורם שמשדר חדשות בצורה בלתי תלויה, ואין זה חשוב שברשות השידור משדרים.

אלי פולק: אפשר גם לעשות את זה על ידי הזכיין, לא קרה שום דבר.

אלי פולק: אין שום סיבה להגביל את הערוץ ולומר לו: יש רק זכיין אבל אין חדשות.

אלי פולק: צריך לאפשר את האופציה לרשות הזאת, שהולכת להיפתח, לשדר חדשות בצורה עצמאית ולמצוא את הדרך הנכונה לעשות את זה.

אלי פולק: מבחינת העצמאות של הרשות, מאוד חשוב שהערוץ הזה יהיה עצמאי במשק סגור.

אלי פולק: כאדם שיושב היום במליאת רשות השידור ויודע עד כמה שהמליאה שמפקחת אין כוחה בעצם לבוא ולדאוג לסדר הכספי ברשות ולדברים אחרים בתוך הרשות, במידה והגוף הזה יהיה גוף סגור שיכול לפעול בפני עצמו, הוא מקבל על עצמו את האחריות לתפעול הרשות.

אלי פולק: אי-אפשר לפזר את האחריות הזאת.

אלי פולק: או שהוא מצליח או שלא וחשוב שהוא יפעל בצורה עצמאית.

אלי פולק: בצורה שבה החוק מנוסח היום, הוא די תואם את חוק הרשות השנייה וברור לי שהוא יעבור שינויים.

אלי פולק: אבל מדובר כאן על ערוץ איכותי, לא מדובר כאן על ערוץ תואם הערוץ המסחרי בערוץ שניים ורצוי לעגן את זה בצורה הרבה יותר חזקה בחוק מכפי שזה מעוגן היום.

אלי פולק: מדובר כאן על ספקטרום.

אלי פולק: מדובר על לתת לערוץ השלישי ספקטרום טרסטריאלי והוא דבר מאוד חשוב.

אלי פולק: לא ראיתי בחוק המוצע התייחסות לפיתוחים הטכנולוגיים לגבי ספקטרום, לגבי שידור דיגיטלי ואני חושב שכאן חשוב לתת את הדעת.

אלי פולק: בארצות הברית היום יש מאבק אדיר על כך שחברות הטלוויזיה מקבלות נתח ספקטרום עצום כאשר צריך אותו לחברות סלולריות לשירותי אינטרנט וכן הלאה.

אלי פולק: אני חושב שמאוד רצוי בהזדמנות הזאת לתת את הדעת לעניין.

אלי פולק: הערה אחרונה באותו הקשר.

אלי פולק: לא דיברתם ולא התייחסתם לנושא של שידורים באינטרנט.

אלי פולק: חשוב שהערוץ הזה ישדר מיד בתחילתו או ברגע שהחוק הזה נכנס לידי טיפול, גם כן באינטרנט כי זה מדיום מאוד חשוב.

זבולון אורלב: תודה רבה.

זבולון אורלב: מיכל רפאלי, בבקשה.

מיכל רפאלי-כדורי: יש שאלה אחת, איפה יהיו שידורי הכנסת?

מיכל רפאלי-כדורי: זו שאלה מאוד חשובה, משום שאנחנו חיים על היקף מוגבל.

מיכל רפאלי-כדורי: אם מתכוונים כל פעם לייצר לנו בחקיקות עוד ערוצים שנהיה חייבים להעביר - - -

מאיר שטרית: מי זה אנחנו?

מיכל רפאלי-כדורי: "יס".

מאיר שטרית: מה זה שייך ל"יס"?

מאיר שטרית: מה זה מעניין את "יס"?

מיכל רפאלי-כדורי: אנחנו חייבים להעביר את זה.

זבולון אורלב: זה לא השלב הנכון לשאול את השאלות האלה.

זבולון אורלב: זה לא סוד מה אנחנו עומדים לסכם.

מאיר שטרית: אני חבר בוועדת משנה של הכנסת שמטפלת בשידורי הטלוויזיה לכנסת.

מאיר שטרית: אנחנו בודקים כל מיני אופציות.

מאיר שטרית: האופציה הקיימת כרגע היא שכל עוד לא שונה המצב, ערוץ 33 ימשיך לבצע את שידורי הכנסת.

מאיר שטרית: יש אופציות נוספות, אנחנו בודקים אותן.

מאיר שטרית: אופציה שידור בכבלים, שידור בלווין.

מאיר שטרית: יש הרבה אנשים שמוכנים לעשות את השידורים האלה בחינם.

מאיר שטרית: עוד אין החלטה.

זבולון אורלב: אין מי שישיב לך על השאלה הזאת.

זבולון אורלב: גם כשתהיה החלטה היא יכולה להשתנות.

מיכל רפאלי-כדורי: אתה לא הבנת את מקור השאלה שלי.

מיכל רפאלי-כדורי: אני לא דואגת מי יהיה הזכיין שיעשה את זה, אני דואגת שכל בוקר נקום ונמצא ערוצים נוספים שמחייבים אותנו - - -

זבולון אורלב: אני מודיע לך שזה בהחלט אפשרי.

זבולון אורלב: כמו שקמנו בוקר אחד ומצאנו את "יס" ומצאנו בו דברים שאנחנו אוהבים ודברים שאנחנו פחות אוהבים, ככה את יכולה לקום בבוקר אחר ולמצוא עוד כל מיני דברים שאת אוהבת יותר ושאת אוהבת פחות.

זבולון אורלב: זאת תהיה המציאות.

זבולון אורלב: אותו דבר גם שידורי הכנסת.

זבולון אורלב: היום את תמצאי אותם פה, יכול להיות שמחר הכנסת תחליט שהשידורים יהיו במקום אחר.

זבולון אורלב: אין מי שיענה לך על השאלה הזאת.

זבולון אורלב: כל גורם צריך להבין שבדמוקרטיה יכולה להתקבל כל החלטה.

זבולון אורלב: לכן גם לא יכולות להיות טענות לערוץ השלישי.

מיכל רפאלי-כדורי: אני לא מעלה טענות, אני שואלת שאלות.

זבולון אורלב: רון ורבר, בבקשה.

רון ורבר: אני יושב פה בשמם של שלוש זכייניות ערוץ שתיים, אלה שכל עניינם זה ממון, רווחים ואין להם מושג בטלוויזיה.

רון ורבר: אני מבקש לשאול שאלות הבהרה, לא להביע עמדה בשלב זה.

רון ורבר: אני מבקש להבין על מה מדובר כי אני מבולבל לחלוטין.

רון ורבר: גם חבר-הכנסת שטרית, שתיאר בדבריו את נכונותו ללכת לקראת הממשלה, קרי לא רשות עצמאית אלא במסגרת אחריות רשות השידור, עדיין החרה החזיק אחרי דבריו המקוריים: הפרטה, ערוץ מסחרי לכל דבר.

רון ורבר: מצד שני, אני שומע אותך, אדוני היושב-ראש, מדבר ברוח אחרת לחלוטין.

מאיר שטרית: זו לא הפרטה.

מאיר שטרית: אמרתי שאם בעתיד המדינה תרצה לקחת את הערוץ הזה ולהפריט אותו היא רשאית לעשות את זה.

רון ורבר: האם אתם מדברים על כך שרשות השידור תיקח את ערוץ 33 ותפעיל אותו בצורה אחרת, קרי לא מכרז ולא הפרטה?

רון ורבר: אני מבקש לדעת מה תהיה המסגרת שבה תידון הצעת החוק היותר מגובשת?

זבולון אורלב: אני כבר יכול לענות לך.

זבולון אורלב: אנחנו נקים קבוצה שתהיה מורכבת מיוזם החוק, חבר-הכנסת שטרית, מנציג הממשלה כפי שייקבע על ידי השרה דליה איציק ומנציג יושב-ראש הוועדה שהיא תהיה היועצת המשפטית של הוועדה.

זבולון אורלב: זאת קבוצה שתשב ותכין ניסוח מחודש לאור כל ההערות שנשמעו כאן, נצביע עליו בישיבה הבאה לקריאה ראשונה.

זבולון אורלב: אני מזמין אותך מראש.

זבולון אורלב: לכן אנחנו אומרים מי הנציגים.

זבולון אורלב: כל מי שרוצה לבוא ולהידבר, יקבע פגישות, ידבר עם האנשים ולא יחכה לישיבה שתהיה.

זבולון אורלב: דורון אבני, בבקשה.

דורון אבני: שתי הערות קצרות.

דורון אבני: אני רוצה לחדד דברים שנאמרו פה ולהדגיש אותם יותר.

דורון אבני: כשאנחנו מדברים על ערוץ 33 במסווה של ממלכתיות, שמקבל אפשרות לשדר פרסומות, באותו רגע הוא הופך לערוץ מסחרי לכל דבר.

דורון אבני: אנחנו צריכים להסתכל על המבנה החקיקתי שמסדיר את הפעילות שלו.

דורון אבני: ברשות השידור יש מליאת רשות השידור.

דורון אבני: המקבילה לה זו מועצת הרשות השנייה.

דורון אבני: אין שום הבדל בין מליאת רשות השידור בדרכים שהיא נבחרת, בדרכים שהיא ממונה, לבין מועצת הרשות השנייה.

דורון אבני: ולכן הניסיון לצייר את הרשות השנייה כרשות מסחרית, שאין לה שום שיקולים ציבוריים, אין מקום שהוא יעלה.

זבולון אורלב: תסתכל על תוכן השידורים.

מאיר שטרית: למה אתה אומר שהרשות השנייה היא מסחרית.

מאיר שטרית: היא לא מסחרית, הזכיינים הם מסחריים.

דורון אבני: הזכיינים הם מסחריים תחת פיקוח ציבורי.

דורון אבני: יש כאן ניסיון להפוך את ערוץ שתיים לשק חבטות מאוד נוח.

דורון אבני: אבל אם אנחנו מסתכלים בחודש האחרון, חברת החדשות של הערוץ השני, אותו גורם מסחרי, מתפקדת בצורה יוצאת מן הכלל משיקולים ציבוריים לחלוטין, מדווחת חדשות לעילא ולעילא והציבור הישראלי מצביע בשלט וכולנו יודעים היטב איפה הציבור הישראלי נמצא בשידורי החדשות.

דורון אבני: נקודה שנייה.

דורון אבני: כאן כל הזמן מדברים על: טוב, בואו ניתן לשוק להסדיר את עצמו, כל מי שרוצה לשדר פרסומות שישדר ונראה מה יקרה.

דורון אבני: צריך לזכור מה היה הבסיס להצעת החוק שאיפשרה את הקמת הערוץ המסחרי הנוסף.

דורון אבני: הבסיס לכך היה הפסקת המונופול של זכייני ערוץ שתיים בפרסומות.

דורון אבני: כיום המצב הוא שלזכייני ערוץ שתיים יש מונופול וזה פוגע בשוק.

דורון אבני: לצורך זה הקימו ערוץ מסחרי חדש.

דורון אבני: כולנו רוצים שהערוץ המסחרי הזה יצליח ולו בכדי לקיים את המטרה הראשונית, שלא יהיה לנו רק גורם אחד שמשדר פרסומות.

דורון אבני: כדי שהערוץ הזה יצליח מתקיימות בו הפרסומות.

דורון אבני: הכנסת קבעה תנאים מסויימים שהערוץ חייב לעמוד בהם כתנאי סף.

זבולון אורלב: הכנסת כנראה עומדת לשנות את התנאים.

דורון אבני: הכנסת קבעה את התנאים האלה על בסיס חוות-דעת כלכליות מסויימות.

דורון אבני: הרי אנחנו לא רוצים שיווצר מצב שאף אחד לא יגש למכרז של הערוץ השלישי.

זבולון אורלב: אני מבטיח לך שיגשו.

זבולון אורלב: אתה מהערוץ השני או השלישי?

דורון אבני: מהערוץ השני.

דורון אבני: הערוץ השלישי הוא גם תחת הרשות השנייה.

דורון אבני: אנחנו אלה שפרסמנו את המכרז לערוץ השלישי.

דורון אבני: כדי שהמכרז הזה יצליח, יש חוות-דעת כלכליות.

דורון אבני: נעשתה עבודה רצינית.

דורון אבני: צריך לבדוק את שוק הפרסום והאם השוק הזה יכול לתמוך בעוד ערוץ, וזה לא נעשה כאן.

מאיר שטרית: אני מציע לכם לא לבדוק.

מאיר שטרית: תנו לשוק לעשות את שלו.

מאיר שטרית: יש יד נעלמה בשוק.

מאיר שטרית: מי שרוצה יתחרה, מי שלא רוצה שלא יתחרה ושלא יעשה טובות.

מאיר שטרית: מה אתם מתערבים בזה?

זבולון אורלב: מנכ"ל משרד התקשורת, בבקשה.

דניאל רוזן: למרות שאני פקיד, אני אנסה להביע את דעתי.

דניאל רוזן: קודם כל, אני מבקש שיתאפשר לדון על אותה הצעת חוק שתגובש.

זבולון אורלב: בהחלט.

זבולון אורלב: אני כבר מציע לך לקיים דיונים מוקדמים בתוך הממשלה כי אנחנו רוצים להגיע איתה להסכמה.

זבולון אורלב: כדאי מאוד שתיזמו את כל הדיונים.

דניאל רוזן: אין בעיה.

דניאל רוזן: הנושא הבא הוא מבחינת הערוצים.

דניאל רוזן: ערוצים קרקעיים אינם בנמצא.

דניאל רוזן: גם הערוץ המסחרי הנוסף הוא לווייני בלבד.

דניאל רוזן: לגבי לוויינים אין שום מיגבלה, אפשר כמה שרוצים.

דניאל רוזן: המיגבלה היחידה היא כסף כדי להחזיק אין סוף ערוצים במדינה קטנה כמו ישראל.

דניאל רוזן: נקודה נוספת, יש היום שלושה ערוצים ציבוריים.

דניאל רוזן: ערוץ אחד, ערוץ 23 וערוץ 33.

דניאל רוזן: הניצול שלהם רחוק מלהיות מלא.

דניאל רוזן: יש עוד דרך ארוכה.

דניאל רוזן: התקציבים שלהם דלים וכך הלאה.

דניאל רוזן: אם החוק הזה יתקבל במתכונת שהסבירו אותה, נהיה כנראה הדמוקרטיה המערבית היחידה שמיסחרה את השידורים מבית הנבחרים.

דניאל רוזן: בין הצבעת אי-אמון לדיון בנושא כלשהו תהיה פרסומת למשחת שיניים.

מאיר שטרית: אין שום ביטחון ששידורי הכנסת ישארו בערוץ 33.

דניאל רוזן: אני רוצה לתמוך בעמדת משרד האוצר.

דניאל רוזן: אני חושב שלא נכון לפתח שידור מסחרי ברשות שידור ציבורית בתחרות בין גוף ממשלתי לבין הסקטור הפרטי.

דניאל רוזן: מה עוד שהגוף הממשלתי ניזון גם מאגרה שהציבור משלם, כמו מס במידה מסויימת.

דניאל רוזן: הדוגמה שיש לנו ברדיו היא שלילית ביותר.

דניאל רוזן: הפעילות ברדיו היא מוצלחת מבחינת רשות השידור.

דניאל רוזן: יש שידור רדיו איכותי, מגוון, הרבה רשתות וכך הלאה, אבל זה הרג את השידור המסחרי ברדיו ואין לנו בישראל שידור מסחרי ברדיו ראוי לשמו בגלל זה.

מאיר שטרית: אולי לא צריך בארץ שש-שבע תחנות אזוריות וצריך רק אחת או שתיים.

דניאל רוזן: ועדת צוקרמן, החליטה להפריט את הרשתות האלה.

זבולון אורלב: אין שום רדיו מסחרי ארצי.

דניאל רוזן: אין שום סיבה לא לעשות זאת.

דניאל רוזן: אני משוכנע שאם תהיה פרסומת בשידורים הציבוריים, זה יפגע קשה בערוץ המסחרי הנוסף ויפגע קשה בערוצים הייעודיים בכבלים ובלווין.

דניאל רוזן: זה יהיה חבל מאוד כי אלה ערוצים שנועדו לשרת סקטורים מסויימים, כמו הסקטור הרוסי והסקטור הערבי.

מאיר שטרית: למה זה יפגע בכבלים?

דניאל רוזן: כי הכנסת החליטה על כך.

דניאל רוזן: לעניות דעתי, אם תחליטו לעשות פרסום בשידור הציבורי זה חייב להיות מלווה בצמצום מהותי של האגרה עד כדי ביטולה.

זבולון אורלב: זאת הצעת החוק שלי.

זבולון אורלב: יורם מוקדי, בבקשה.

יורם מוקדי: ועדת פלד המליצה על ערוץ מסחרי נוסף ועל ערצים יעודיים.

יורם מוקדי: מי שנסמך על ועדת פלד ורוצה להמשיך בדרכה, לא הולך להקים ערוצים מסחריים.

אלי פולק: ועדת פלד אמרה שמיים פתוחים.

יורם מוקדי: דבר שני, צריך להבין שאין יש מאין.

יורם מוקדי: הכנסת והממשלה יכולות לאט לאט לפתוח ערוצים נוספים לתחרות בפרסומות, אבל יש מאין.

יורם מוקדי: זה יבוא על חשבון משהו.

יורם מוקדי: זה בא על חשבון איכות השידורים בערוץ השני ובערוץ המסחרי הנוסף.

יורם מוקדי: זה בא על חשבון איכות השידורים בערוצים הייעודיים שהם ממומנים מפרסומות.

יורם מוקדי: אפשר להגיד שהעוגה הזאת חייבת להיות מוגבלת.

יורם מוקדי: אם מישהו חושב שהוא יכול להוסיף ערוץ מסחרי נוסף, זה יבוא על חשבון הצ'ק שישולם על ידי המתמודדים בערוץ המסחרי הנוסף למדינת ישראל.

יורם מוקדי: זה יבוא על חשבון ההכנסות מכל אותם ערוצים קיימים ועתידיים בלי פרסומות וזה בא על חשבון איכות השידורים.

זבולון אורלב: תודה רבה.

זבולון אורלב: רבותי, אני רוצה להודות לכל החברים.

זבולון אורלב: אני רוצה לסכם שאנחנו מבקשים מחבר הכנסת מאיר שטרית, יוזם החוק, לנסח מחדש את החוק בשיתוף ובתיאום עם השרה הממונה על רשות השידור או נציגיה ביחד עם יושב-ראש ועדת החינוך או נציגתו שתהיה היועצת המשפטית של הוועדה על יסוד שלוש עקרונות.

זבולון אורלב: עקרון אחד, לפתוח את ערוץ 33 לפרסומת.

זבולון אורלב: עקרון שני, הערוץ נשאר במסגרת רשות השידור.

זבולון אורלב: עקרון שלישי, אנחנו לא מקימים חברת חדשות חדשה בערוץ 33.

זבולון אורלב: אני מזמין את החברים שהשמיעו את דעתם כאן ועדיין דעתם לא מוצתה ורוצים שוב להשמיע את דעתם, להיפגש עם כל אחד מהחברים שמשתתפים בוועדה הזאת, כי לאחר מכן נקיים דיון, אבל מטבע הדברים בדיון יש רשות לדבר שתי דקות, שלוש דקות.

מאיר שטרית: אני מציע שנאשר את העקרונות האלה.

זבולון אורלב: אני מציע לאשר את ההחלטה הזאת.

זבולון אורלב: מי בעד ההחלטה הזאת?

זבולון אורלב: ה צ ב ע ה ההחלטה התקבלה.

זבולון אורלב: פה אחד התקבלה ההחלטה.

זבולון אורלב: תודה רבה.

זבולון אורלב: ישיבה זו נעולה.